কিন্তু অর্জনের উল্টা পিঠেই রয়েছে অনেক কালো দাগ। ইতিহাস তো আসলে আলো ও অন্ধকারেরই খেলা: ভালো আর মন্দের ফলাফলে গৃহীত উপসংহার। ১২০৩ সাল থেকে ইখতিয়ারউদ্দিন মুহাম্মদ বিন বখতিয়ার খলজির মাধ্যমে যে নবতর বাংলার সূচনা ধরা হয়, সেখানে দাউদ কররানি পর্যন্ত শাসনকালে প্রায় বাহাত্তর জন শাসকের মধ্যে ছাব্বিশ জনেরই অপঘাতে মৃত্যু হয়েছে। চলেছে শক্তির বলে ক্ষমতা দখলের হিড়িক। ‘বাঙালিরা সহজেই হত্যাকারীকে রাজা হিসাবে স্বীকার করে নেয়’ দেখে মুঘল সাম্রারাজ্যের প্রতিষ্ঠাতা জহিরউদ্দিন মুহম্মদ বাবর তাঁর আত্মজীবনীতে (বাবুরনামা) বিস্ময় প্রকাশ করেছেন। তারও বহু শত বছর আগে গ্রিক বীর আলেকজান্ডারের সঙ্গে আগত আমত্য সেলুকাস বলেছিলেন, ‘কী বিচিত্র এই দেশ’! জাহাঙ্গীরের আত্মজীবনীতে (তুজুক-এ-জাহাঙ্গীরী) বাংলার রহস্যময়তা সম্পর্কে সতর্ক মন্তব্য রয়েছে। এইসব ঐতিহাসিক মন্তব্যকারী ইতিহাসশ্রেষ্ঠ-পুরুষেরা কেউই ভবিষ্যতদ্রষ্টা ছিলেন না। তারা অতীত ও তাদের বর্তমানের অভিজ্ঞতায় কথাগুলো বলেছিলেন। ভবিষ্যতেও যে এমন রাজহত্যা এই জনপদে চলবে, সেটা তারা নিশ্চয় আগাম জানতেন না। (বহু শতাব্দী পরে দুইজন প্রেসিডেন্টসহ রাজনৈতিক ক্ষমতার লড়াইয়ে একাধিক সেনাপতি/জেনারেল ও অন্যান্যরাও যে প্রাণ হারাবেন, সেটা নিশ্চয় তৎকালের কেউ জানতেন না।)